РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 број: 06–2/327-16

21. децембар 2016. године

Б е о г р а д

З А П И С Н И К

ОСМЕ СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ,

ОДРЖАНЕ 21. ДЕЦЕМБРА 2016. ГОДИНЕ

Седница је почела у 17.30 часова.

Седницом је председавала Катарина Ракић, председник Одбора.

Седници су присуствовали чланови Одбора: Драган Весовић, Јасмина Каранац, Стефана Миладиновић, др Владимир Орлић, Снежана Б. Петровић и Далибор Радичевић.

Седници су присуствовали заменици чланова Одбора: Ивана Николић (заменик Јовице Јевтића) и Оливера Пешић (заменик Иване Стојиљковић).

Седници нису присуствовали чланови Одбора: Драган Јовановић, Ненад Константиновић, Зоран Милекић, Јово Остојић, Соња Павловић, Огњен Пантовић, Новица Тончев и Горан Ћирић, нити њихови заменици.

Седници су присуствовале из Министарства грађевинарства, саобраћаја и инфраструктуре Александра Дамњановић, државни секретар, и Јованка Атанацковић, в.д. помоћника министра за стамбену и архитектонску политику, комуналне делатноти и енергетску ефикасност;

На предлог председника Одбора, једногласно, усвојен је следећи

Д н е в н и р е д

 1. Утврђивање амандмана Одбора на Предлог закона о изменама и допунама Закона о комуналним делатностима у појединостима, који је поднела Влада.

Прва тачка дневног реда **– Утврђивање амандмана Одбора на** Предлог закона о изменама и допунама Закона о комуналним делатностима **у појединостима,** **који је поднела Влада**

Одбор је у складу са чланом 157. став 6. Пословника Народне скупштине, једногласно, поднео амандмане на чл. 1. и 2. Предлога закона.

**АМАНДМАН I**

 У члану 1. Предлога закона о изменама и допунама Закона о комуналним делатностима, у ставу 3. речи: „6а) погребне услуге;“ замењују се речима: „6а) погребна делатност;“.

**О б р а з л о ж е њ е**

 Амандманом се предлаже враћање првобитно предложеног решења, јер је погребна делатност шири појам од погребних услуга, односно у оквиру погребне делатности налазе се и погребне услуге. Предложеним решењем се врши и усклађивање са решењем у члану 2. Предлога закона.

**АМАНДМАН II**

 У члану 2. став 2. мења се и гласи:

„Тачка 6) мења се и гласи:

„6) управљање гробљима и сахрањивање је: управљање и одржавање гробља; одржавање гробног места и наплата накнаде за одржавање гробног места; обезбеђивање, давање у закуп и продаја уређених гробних места; покопавање и ексхумација посмртних остатака, кремирање и остављање пепела покојника; одржавање објеката који се налазе у склопу гробља (мртвачница, капела, розаријум, колумбаријум, крематоријум); одржавање пасивних гробаља и спомен-обележја;”.

Став 3. мења се и гласи:

„После тачке 6) додаје се тачка 6а), која гласи:

„6а) погребна делатност је преузимање и превоз посмртних остатака од места смрти, односно места на коме се налази умрла особа (стан, здравствена установа, институти за судску медицину и патологију, установе социјалне заштите и друга места) и превоз до места одређеног посебним прописом (патологије, судске медицине, гробља, крематоријума, аеродрома, пословног простора погребног предузећа у ком постоје прописани услови за смештај и чување покојника), организацију сахране и испраћаја са прибављањем потребне документације за организацију превоза и сахрањивања, чување посмртних остатака у расхладном уређају и припремање покојника за сахрањивање;”.

**О б р а з л о ж е њ е**

 Предложеним амандманом се прецизније даје одређење комуналних делатности у делу који се односи на управљање гробљима и сахрањивање, као и на погребну делатност.

За известиоца Одбора на седници Народне скупштине одређена је Катарина Ракић, председник Одбора.

На седници Одбора вођен је тонски запис.

Седница је закључена у 17.40 часова.

 СЕКРЕТАР ОДБОРА ПРЕДСЕДНИК ОДБОРА

 Биљана Илић Катарина Ракић